钦定古今图书集成/方舆汇编/职方典/第1113卷 > 《湖广总志序》明·徐学谟
## 钦定古今图书集成/方舆汇编/职方典/第1113卷 > 《湖广总志序》明·徐学谟

初，都御史贤言：“荆故介天文，南离正位，自云阳氏肇
都沙丘，世次绵邈，赫然列于神明之胄，上古之记详
矣。逮荆降为楚，即不与中国会盟。乃《坟》《典》《丘》《索》之书，
独其国人能识之。《左史》梼杌，义比《春秋》，施及后代，厥
有鸡次之典，爰载宪令。铎氏之征，用镜成败。即仳离
劻勷之际，其臣犹间关负戴，保之勿斁，若天球河图”
然此楚文献之所从来也。秦亡论已，汉、魏而下，辽逖
千祀。自正史外，若《襄阳耆旧》《楚国先贤》《荆楚岁时》《长

出，郁为文明都会，著作之林，宜蒸蒸茂矣。乃副在之
寄，有司率废怠不举。迄今缃函缥帙，往往坏烂散佚。
仲尼伤杞宋之无征，以此也，不其𡙇欤？成化甲辰，督
学副使纲始一肇修《通志》，略存梗概，奄及四纪。嘉靖
壬午，都御史廷举以于役乡土，稍稍釐益之。又越四
纪，代旷时易，故志仅存者十五岁。辛酉，督学副使天
复闵焉，矢志振替，檄黄州府同知福征，应城人前进
士士元，檃括旧文，析为《纪》《表》《志》书若干篇，灿然敷沃，
几掩前册矣。顾属草未竟，旋即罢去。甲子，都御史南
金，御史省，檄督学佥事文华，命学弟子裒集散帙，以
属安陆人。前侍郎迁逮。丙寅，督学副使栻，复敦趣之
吉阳山中。壬申，都御史道昆、御史鳌，更檄督学副使
弘谟，以属蒲圻人前副使裳修之家。越明年癸酉，安
陆、蒲圻县官各以二氏《志草》，先后呈都御史台。时余
小子贤适代道昆任，获受而卒业焉。则避席叹曰：“洋
洋乎，安陆赡以丽矣，蒲圻简而则矣。楚之典刑，或在
兹乎，或在兹乎？余小子贤何敢置喙焉？顾并鉴而照
则影疑，方轨而趋则毂轧，二氏即各成一家言矣。”乃
词指互异，华实罕兼，施于国人，虞其莫之“适从也。删
润而酌准之，会为一书，以传信。诏来，则惟余观风者
之责以谋之。”御史栻栻曰：“唯唯。”则以共檄。今左布政
使学谟曰：“咨尔奄历于楚，曷不篡厥言？”申檄督学佥
事允升曰：“惟兹广厉学官之路，厥亦掌故之司，宜董
厥事。”学谟、允升惴惴谢不敏。越旬有五日，始受简，则
私议以谓《楚志》之弗竟，已“二十年矣。岂为官之传次
数易，乃知我罪我贤圣有遗虑焉。幸若释于负担，免
于罪戾，不诚难哉？毋宁重加询釆，冀于佥同。《书》曰：‘谋
及卿士，谋及乃众’，庶勿贻厉阶乎？”乃转檄诸郡邑长
吏暨博士弟子各搜摭故实，并询诸郡吏有名能文
学者，各举所知以告。于是彝陵州知州昌祚、宁乡县
知县以忠楚审理言“荣，襄府纪善绍稷，荣府纪善化
成，暨学官则德安府治桂阳州维岳，江夏县李芳、桂
阳县凌汉、桂东县密，郧阳府聘夫，襄阳县昌应，弟子
员江夏敬、崇阳星耀，俱先后踆踆应。檄至巳，以忠徙
宁州，则召德安府推官桂臣代之。乃选局于棘院，集
诸文学而祇事焉。而武昌府知府、向阳通判必”闻之
松江夏县知县世厚，则鸠籍记庀饩廪，储笔札，以析
给诸文学。亡何，诸郡邑所搜摭故实，亦次第投牒上
省。学谟、允升按牒征草，夙夜毖始，列部分辑，程能属
任。既逾年，未有端绪。诸学官人各以职事谢去。乃昌
祚、言荣、绍稷、化成独留不遣。遂互加放罗，蒐缀未备。
顾事繁工浩，卒成之难。久之，都御史贤被召入院，以
都御史瑞代御史栻。事竣还朝，以御史程代学谟。允
升复以志事请间乃台檄屡省，饬督有加，令毋滋翫，
毋坠前功，以亟成前都御史之志。学谟、允升愈惴惴
谢不敏，退而申谕，昌祚等皇恐，相戒益固。扃揣摩，穷
晷糜膏，几废寝食者又十阅月，而学谟、允升始告成
事于都御史。御史台乃都御史，御史以复于前都御
史贤，御史栻转质于郧台都御史世贞，咸命梓行之，
而以布政司照磨选武昌府同知昶司校梓。梓成，学
谟不佞谨端拜而论次之为小序。序曰：“粤在炎帝，正
黎司天，翼火文明，轸沙糜寿。鸟帑之次，实主荆衡。察
变授时，贞示无忒。述星野第一，在昔画州，荆分一区，
奄兹包络，雍豫维扬。方物所宜，珍错迭献。迄于南界，
狭厄滋殖，独称雄辟焉。皇哉唐哉！”述《方舆》第二。“形胜
奧区，上腴是占。代作屏翰，带砺盟之。嗣奉玺牒，克固
四维，毖尔侯度，既硕且昌。三代迄今，未之有改。”述《国
纪》第三。《藩封》第四。“地大壤沃，粒我蒸民。赤籍窜盩，污
邪荒秽，治之蠹也。”述《田土》第五。“惟荆渺弥，民弗协于
厥居，赘贯附之，以牟以渔。孰开其丽，如树务滋，生齿
登耗，奠邦是稽。”述《户口》第六。“山泽蕴毓，是繁土毛。自
昔正名，百物，以明民共财，故民富而重迁。”述《方产》第
七。“圣王成民，锡厥宁宇，是故城廓宫室以为固，井聚
以为守，津梁之利，以济不通，经之营之”，述《建置》第八。
“体国经野，职是以分列壤袤广，匪布采奠服，小大相
维，曷以弊治而摠民哉？”述《秩官》第九。“《禹贡》成赋，厥惟
上下，厥贡丹银齿革。今兹敛倍，矧曰其鱼。征发滋章，
众用恇愳矣。”述《贡赋》第十。“古称使民，逸以忘劳，荆役
其劳。科率猬兴，力用惫矣。调养节缩，以告司牧。”述《徭
役》第十一。“天生五材，谁能去兵？旬格之后，蛮服冯险，
代有徂征。广谷大川，厥穴奸宄。治世之备，是藂衅孽。”
述《兵防》第十二。“七泽九江，江汉汤汤，以漕以溉，利不
胜害。陂之酾之，禹功可续焉。”述《水利》第十三。“文明贞
曜，奕于南疆。谿峒鼓箧，师儒以联。储育衿舄，遐不作
人。”述《学校》第十四。“世以化迁，文繁灭质。颛矣荆区，如
混斯辟。母曰蚩蚩，顺帝之则。破觚斲雕，以归宁一。”述
《风俗》第十五。“士效其身，惟上所取，太上辟举，其次制
科，昌言质行，在得其人，制有污隆，始亡论已。”述《选举》
第十六。“云龙风虎，郁乎相辉，士也当涂，握筦履枢，崇
业勒勋，彝鼎煌煌。祖宗孙子，衍庆锡光，湛恩流溉，曷其有疆”，述《大臣》第十七。《貤恩任子》第十八。“罔中覆盟，
发闻惟腥，先王矜之，彝典昭垂，靡淫以渎，古今一揆，
示民不越。”《述坛庙》第十九。“名岩异薮，雄绝今古，以兹
有尽，观彼无尽，感慨系之矣。其动民反性之由乎？”《述
胜迹》第二十。“不朽之义，征诸没世，哀不待施，岂曰无
从，哲人竁骨，忍狐穴而榛墟之乎？”《述陵墓》第二十一。
“圣远道湮，二氏旁启，宅宫演教，以像以言，大人狎之，
竖夫慑焉，驯顽导鄙，捷于桴鼓。”述《寺观》第二十二。“天
惟显思，不僭在德，祥之于德，一而已矣。或以类泥，或
以远忽。人道伊迩，彰明较著。”述《灾祥》第二十三。“楚以
材称，匪由一揆，要以经营世务，表式人伦，流业人殊，
英声映代。”述《献征》第二十四。“官氏就列，咸号分猷。乃
嘉积伟伐，贻福利民者，若仅仅可指数焉。匪民之遗，
荣名实难。”述《宦迹》第二十五。“江汉之化，肇自《关睢》，逖
彼闺媛，皭然嗣之，茹荼握堇，之死靡渝，葛蕈樛木，维
以永思。”述《烈女》第二十六。“山川洵美，簦笈趋之，适彼
乐国，悠哉悠哉，可以占风矣；代有留滞，聿存芳躅焉。”
述《流寓》第二十七。“地灵人杰，小道占一焉，焦神极能，
皆可谓入三昧而擅智名。”述《方伎》第二十八。“灵境仙
都，奥甲寰宇，乃破额紫气，是肇南宗，实繁有徒，毋以
末流，追疵宗指。”《述仙籍》第二十九。禅宗第三十。元黄
融结，瑰秘是锺，金石丝纶，后先炳蔚，是称黼黻。匪曰
雕虫，华国之资。讵可。焉。述《文苑》第三十一，楚故赜
矣。猥细琐屑，有关宏钜，横污益渎，抔壤资丘，元览靡
遗，何妨附列，述《杂纪》第三十二终焉。凡为图经暨论
各二十三，为考者十八，为表者二十有六，为纪者二，
为大小列传者四千四百有奇，为分志之目三十有
二，而志各有序有论，一如目之数，总之为卷者九十
有八。始事于万历甲戌冬十有一月以后，二岁丙子，
夏四月朔卒工。是役也，右布政使柏，参政吉，士人种
玺，参议时雨、崇嗣、化日、强思，充按察使邦奇，副使文
炜、度，佥事克敬、梦龙、松林、乔范，署都指挥佥事显忠、
昆，皆绎校故牍，宣告风谣，因事畴咨襄赞，例将备书
云。